תחינה לעצירת גשמים



	
	תחינה לעצירת גשמים
	




יְיָ, לְבָבוֹת נִמְהֲרוּ / וּנְפָשׁוֹת קָדְרוּ, / כִּי שָׁמַיִם נֶעֶצְרוּ

וַיַּחְסְרוּ הַמַּיִם.

וְכִסְּתָה כְלִמָּה פָּנֵינוּ, / כִּי רַבּוּ עֲוֹנֵינוּ, / וְתֵרַדְנָה עֵינֵינוּ

דִּמְעָה וְעַפְעַפֵּינוּ יִזְּלוּ מַיִם.

בְּהֵעָצֵר עֲנָנִים / בָּאנוּ בְּבשֶׁת פָּנִים / הָעֲנִיִּים וְהָאֲבְיוֹנִים

מְבַקְשִׁים מַיִם.

רְעֵבִים גַּם צְמֵאִים / הִתְעַטְּפוּ כִפְרָאִים / עָמְדוּ עַל שְׁפָיִים

וַיֹּאמְרוּ “תְנוּ לָנוּ מַיִם!”

עָבְשׁוּ פְרוּדוֹת / וְעַל כָּל יָדַיִם גְּדֻדוֹת / וּנְפָשׁוֹת מְאֹד חֲרֵדוֹת

כִּי קַלּוּ הַמַּיִם.

קוֹל רַעַמְךָ בַּגַּלְגַּל / צַוֵּה, וְחַסְדְּךָ יִגָּל / לְהָנִיף בְּקָצִיר מַגָּל,

לְקוֹל תִּתּוֹ הֲמוֹן מַיִם.

בְּרִנָּה יִקְצְרוּ וּבִתְרוּעָה / הַזּוֹרְעִים בְּדִמְעָה / וְקוֹל רִנָּה וִישׁוּעָה,

כִּי נִבְקְעוּ בַמִדְבָּר מַיִם.

חֶרְפַּת רָעָב הָסֵר / וְאַל תּוֹסֵף לְיַסֵּר, / וְעַל עַם דַּל וְאֶבְיוֹן בַּשֵּׂר

“אַשְׁרֵיכֶם זוֹרְעֵי עַל כָּל מַיִם!”











את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/40586